Diari Oficial de la Generalitat Valenciana


Sumari del DOGV 9947, del 30-09-2024 (2024/9550)

RESOLUCIÓ de 19 de juny de 2024, del director general d’Urbanisme, Paisatge i Avaluació Ambiental, per la qual es formula informe d’impacte ambiental del Projecte de condicionament de la carretera CV-405 entre el bypass i Venta Cabrera. Tram del PK 3+300 al PK 10+020. Dels termes municipals de Torrent i Montserrat (València). Expedient: (3419886) 48/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9947

Data del DOGV
:   30-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9550

CVE
:   YLWZ-U-3310-8240

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (3419886) 48/2024/AIA.

Títol: Projecte de condicionament de la carretera CV-405 entre el bypass i Venta Cabrera. Tram del PK 3+300 al PK 10+020.

Titular: Diputació de València.

Òrgan substantiu: Diputació de València.

Localització: termes municipals de Torrent i Montserrat (València).

Tramitació administrativa

Amb data 24 de gener de 2024, la Diputació de València remet al Servei d’Avaluació d’Impacte Ambiental sol·licitud d’avaluació d’impacte ambiental simplificada del Projecte de condicionament i millora de la CV-405, entre el bypass i Venta Cabrera. Tram del PK 3+300 i PK 10+020. Juntament amb el mateix document, s’adjunta la documentació ambiental i els plànols.

Amb data 8 de febrer de 2024, este òrgan ambiental remet requeriment de memòria tècnica o projecte a la Diputació de València. Amb data 13 de febrer de 2024, té entrada en este òrgan ambiental, des de la Diputació de València, ofici indicant l’enllaç per a la descàrrega de la documentació requerida (projecte tècnic).

Amb data 27 de març de 2024, l’òrgan ambiental remet consulta a la Subdirecció General de Medi Natural i Animal (SDGMNA), i als ajuntaments de Montserrat i Torrent, sol·licitant pronunciament sobre si el projecte pot causar impactes ambientals significatius.

Amb data 13 de maig de 2024, l’Ajuntament de Torrent remet a l’òrgan ambiental els informes emesos per:

– La cap de la secció tècnica d’Espais Naturals i Servicis Ambientals, la qual considera que el projecte no suposa afecció significativa sobre els elements del patrimoni natural de Torrent, sobre la biodiversitat, l’aigua, l’aire, el soroll o els factors climàtics, sempre que es complisquen les determinacions del document ambiental aportat, especialment les referides a la implementació de mesures contra la contaminació acústica en l’entorn de zones residencials.

– El cap de la secció tècnica de Planejament i Gestió de l’Àrea de Territori i Ciutat de Torrent, el qual conclou indicant una sèrie de mesures que haurien de ser establides, com ara: fixar un horari de treball que excloga el període nocturn; s’hauria de seleccionar una àrea d’apilament i emmagatzematge de materials, tan allunyada com siga possible de les zones residencials; verificar que no es transmetran al medi nivells de soroll superiors als valors límit d’immissió de la taula 1 de l’annex II de la Llei 7/2002, de 3 de desembre, de la Generalitat Valenciana, de protecció contra la contaminació acústica; realitzar els tractaments adequats per a minorar l’impacte que les actuacions puguen causar per increment de les partícules i els gasos en l’aire; procurar la minimització de les afeccions a sòl agrícola que representen pèrdues de capacitat, mitjançant el restabliment d’accessos, xarxes de regadiu i drenatge; controlar el desmantellament i la restauració de les superfícies afectades per la construcció de les diverses infraestructurals i dels espais ocupats temporalment (àrees d’apilament, nous accessos, etc.), i respectar en tot moment la integritat dels béns catalogats pel PGOU o susceptibles de catalogació en el Catàleg de proteccions en tramitació, situats en l’entorn dels treballs. En cas que apareguen restes arqueològiques durant l’execució de l’obra, s’hauran de detindre immediatament els treballs i comunicar esta troballa a la Direcció General de Cultura i Patrimoni, tal com assenyala la Llei 4/1998 del patrimoni cultural valencià.

Amb data 27 de maig de 2024, la DGMNA remet a este òrgan ambiental informe favorable en matèria forestal i vies pecuàries del Servei d’Ordenació i Gestió Forestal (SOGF), el qual indica, entre altres qüestions tècniques i de disseny de l’alternativa triada, que no existix afecció real respecte als terrenys qualificats de forestals segons el PATFOR, i quant a la via pecuària (Cañada de Cuenca) indica que se n’ha previst la senyalització i que no suposa una limitació per al pas de bestiar, encara que el seu ús en esta mena de carreteres és pràcticament nul pels riscos que comporta per a la circulació.

Vista la informació continguda en l’expedient, s’aporten elements de juí suficients per a continuar amb el procediment d’avaluació d’impacte ambiental.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’annex III d’esta.

Característiques del projecte

La carretera CV-405 pertany a la xarxa local de carreteres de la Diputació de València, segons el Catàleg del sistema viari de la Comunitat Valenciana vigent. El tram objecte d’estudi està format per un total de 16 alineacions rectes enllaçades mitjançant 15 alineacions corbes de radis compresos entre 110 i 5.000 m, i es comptabilitza una longitud acumulada en recta de 4.315 m i una longitud acumulada en corba de 2.741 m. Actualment, la carretera CV-405 està formada per una calçada única de doble sentit de circulació de 7 m d’amplària, vorals laterals d’1,50 m d’amplària i bermes exteriors d’amplària variable.

Pel que fa a la funcionalitat de la carretera CV-405, el seu traçat no constituïx un itinerari de trànsit per al trànsit circulant, sinó que la seua funció principal és la d’aportar connectivitat a les poblacions que travessa (Montserrat, Montroi i Real), així com a les múltiples urbanitzacions residencials existents en estos municipis, entre estes i amb l’àrea metropolitana de València.

L’objecte del projecte bàsic és l’anàlisi i la definició del condicionament de la carretera CV-405 en el tram entre el bypass i Venta Cabrera amb la finalitat, d’una banda, de millorar la capacitat de la via, i per a fer-ho s’ha previst el desdoblament del traçat adoptant una secció transversal amb calçades separades i dos carrils de circulació per sentit; d’altra banda, solucionar el problema de sinistralitat associat als accessos a les diverses urbanitzacions existents en l’entorn de la carretera CV-405, i per a fer-ho s’ha previst la construcció d’un total de quatre interseccions giratòries tipus rotondes, així com el control d’accessos a les propietats confrontants mitjançant l’execució de diverses vies de servici paral·leles al traçat principal de la via.

En el document aportat, es presenta un estudi d’alternatives respecte dels traçats, sobre la base de tres criteris, com ho són: la tipologia de secció transversal a adoptar, el traçat geomètric del nou vial condicionat i l’adequació de les interseccions i els accessos a les urbanitzacions i els camins principals existents.

L’alternativa 1 suposa mantindre la tipologia de funcionament actual de la carretera CV-405, solucionant, d’una banda, els problemes de sinistralitat associada als accessos als camins i les urbanitzacions existents al llarg del tram; d’altra banda, millorant la seguretat viària i la integració en el trànsit de la carretera del trànsit ciclista, tot això amb unes afeccions mínimes tant a les edificacions i obres de fàbrica existents en l’entorn de la carretera, com als planejaments vigents o en tramitació als termes municipals de Torrent i Montserrat.

L’alternativa 2, per la seua banda, millora les condicions i característiques de la secció transversal de la carretera, la qual cosa redundarà en un augment de la comoditat per als usuaris i un augment de la seguretat viària, solucionant així mateix els problemes de sinistralitat associada als accessos als camins i les urbanitzacions existents al llarg del tram.

L’alternativa 3, igual que l’alternativa 2, millora les condicions i característiques de la secció transversal de la carretera, la qual cosa redundarà en un augment de la comoditat per als usuaris i un augment de la seguretat viària, i solucionarà, així mateix, els problemes de sinistralitat associada als accessos als camins i les urbanitzacions existents al llarg del tram, i a més evita l’afecció al sòl urbà urbanitzat i a les edificacions residencials existents en la urbanització Tros Alt.

Finalment, la compatibilitat urbanística de l’alternativa 3, unida al fet que esta alternativa evita l’afecció al sòl urbà urbanitzat i a les edificacions residencials existents en la urbanització Tros Alt de l’alternativa 2, fa que es concloga optant com a millor opció l’alternativa 3, que és la desenrotllada en el projecte bàsic.

Ubicació del projecte

L’àmbit d’actuació del projecte es localitza entre els termes municipals de Montserrat i Torrent (València). Segons la documentació aportada, s’indica que el nou traçat condicionat proposat és compatible amb els planejaments vigents als termes municipals de Torrent i Montserrat, a excepció del tram que afecta els terrenys inclosos en el pla parcial Vertix XXI, catalogats actualment com a sòl urbanitzable, i esta afecció és incompatible amb el planejament vigent en data de redacció del projecte, amb la qual cosa és necessària la modificació prèvia del planejament existent referent al pla parcial Vertix XXI mencionat, que ja està sent tramitada per part de l’Ajuntament de Montserrat. Transcorre per una zona amb tipus d’ús de sòl diferents, creuant per diversos camps de cultiu, cítrics principalment, i fruiters i hortalisses en proporció inferior. Al voltant de la carretera el sòl està parcialment urbanitzat, amb edificacions que en algun cas arriben a la vora de la carretera. El sòl no urbanitzat, en part, correspon a una zona en la qual estava prevista una actuació urbanística que finalment no es materialitzarà, per la qual cosa el terreny està en estat natural, en alguns casos amb cultius de fruiters i en altres, abandonat.

El relleu del traçat de l’actuació es diferencia en dos zones: la part nord, amb relleus més suaus i litologies més cimentades, i la part centre i sud-oest, a on el relleu s’accentua un poc més i fan presència materials arenosos poc cimentats.

Vista la documentació aportada i contrastada amb el visor cartogràfic de la IDEV, no es preveu afecció sobre espais naturals pertanyents a la Xarxa Natura 2000 o espais naturals protegits. L’àmbit d’actuació es troba dins dels límits del PORN del Parc Natural de l’Albufera. Hi ha una via pecuària, la Cañada de Cuenca, que travessa la carretera objecte d’estudi. La via pecuària mencionada confluïx amb la carretera objecte d’estudi a l’altura del PRI sector SU-UN 10.4 (Las Palomas) del terme municipal de Torrent, corresponent aproximadament al PK 0+340 del tram 3A projectat, i a partir d’eixe punt discorre sobre el traçat d’esta la carretera CV-405 aproximadament fins al PK 0+860, punt a on la via pecuària es dirigix cap al sud travessant el llit del barranc de les Canyes.

S’ha consultat a l’òrgan competent en les anteriors matèries, l’informe del qual, de data 27.05.24, remés a este òrgan ambiental, indica la no afecció real als terrenys forestals afectats, així com a la via pecuària. No consta cap indicació respecte de la ubicació de l’actuació dins de l’àmbit del PORN del Parc Natural de l’Albufera.

L’actuació prevista és confrontant puntualment en el PK 6+300 i en el llit del barranc de les Canyes a sòl de tipus forestal (PATFOR). No travessa muntanyes d’utilitat pública.

En la major part del traçat el risc d’erosió actual és entre moderat i alt, alternant amb zones de risc molt baix.

L’actuació projectada presenta majorment una vulnerabilitat mitjana a la contaminació dels aqüífers en el tram inicial i baixa en la resta del traçat. La major part de la permeabilitat dels aqüífers al llarg del traçat de la CV-405 objecte del projecte és baixa, excepte en algun tram d’escassa longitud, a on la permeabilitat és alta.

Segons el Pla d’acció territorial sobre prevenció del risc d’inundació a la Comunitat Valenciana (PATRICOVA), hi ha dos zones afectades a l’inici i al final del tram objecte d’estudi amb perillositat geomorfològica, en l’inici en l’encreuament amb el barranc de les Canyes i en el final, en una zona contigua a la carretera, en l’encreuament del tàlveg Venta Cabrera.

Característiques de l’impacte potencial

La tipologia de l’actuació és la d’una obra lineal, perquè consistix en el condicionament i desdoblament, o la millora, d’una carretera ja existent. Els impactes ambientals previstos durant l’explotació seran similars als de la infraestructura que ja hi ha actualment.

Els impactes ambientals previstos, especialment en la fase d’obres, seran sobre:

– El sòl: afectarà la capacitat agrològica, que és de classe B (elevada) en més de la mitat de la superfície afectada, i en menys proporció, classe C (moderada) i D (baixa).

– La hidrologia superficial, a causa de l’ocupació temporal del llit o els abocaments incontrolats o accidentals, encara que s’estimen poc significatius. Es milloraran les obres de pas i s’hauran de prendre les mesures preventives corresponents.

– La vegetació, pel rebuig i el desbrossament previ al desmunt per a l’ampliació de la plataforma i trossos de nova traça, i a la generació de pols ambiental i contaminació atmosfèrica.

– La fauna, a causa de la presència humana i l’augment de nivells acústics, en la fase de construcció, que afecten les espècies en etapa de cria, i en la fase d’explotació els impactes seran similars als actuals. Com que es tracta d’una fauna habituada ja a la presència humana, s’estima en el document ambiental que serà un impacte de caràcter moderat. Un altre impacte que cal tindre en compte és el dels accidents per irrupció d’animals en calçada. S’indica en la documentació aportada que s’han registrat un total 35 accidents amb animals atropellats en el període entre 01.01.2010 i 15.11.2021, i entre el PK 2+900 i el PK 10+200.

– El paisatge causat pel tràfec de maquinària i per l’emmagatzematge temporal de materials d’obra, que trencaran les línies i els colors que hi ha en l’actualitat, to i ser una zona molt antropitzada; d’altra banda, l’ampliació de la plataforma requerirà l’execució de terraplens d’altura considerable, de manera que l’alçada de la nova calçada es recolzarà en la de la calçada existent. No obstant això, una vegada finalitzades les obres, es preveu un impacte relativament baix, ja que en l’actualitat ja hi ha trànsit de vehicles, i es tracta d’una via de connexió entre diverses poblacions, amb la qual cosa resulta un entorn poblat.

– Sobre la població es preveu l’impacte acústic i sobre la qualitat de l’aire, pel trànsit de maquinària principalment i el moviment de terres, i els més afectats per este impacte seran les residències més pròximes a la carretera i la fauna present. Així mateix, es preveu la generació d’un impacte positiu a causa de la possible demanda de mà d’obra en els municipis afectats, necessària per a la realització dels treballs projectats i en la fase d’explotació, i especialment s’incrementarà el nivell de seguretat viària dels usuaris de la carretera executada, amb la reducció del risc d’accidents, i es millorarà la comunicació entre poblacions afectades.

Les mesures preventives i correctores proposades consistixen en bones pràctiques ambientals en obra i altres mesures de gestió ambiental. Quant a l’impacte sobre l’atmosfera, a causa de l’emissió de pols i partícules en suspensió, i a l’emissió de gasos de fuga procedents dels vehicles i la maquinària intervinents en les obres, s’establixen les mesures preventives i correctores següents, amb la finalitat de minimitzar esta classe d’impactes:

– Reg periòdic de superfícies afectades (apilaments, vies d’accés, terra vegetal, etc.) per les obres abans del primer recorregut del matí i després de l’últim, amb la freqüència necessària.

– Es controlaran els límits de velocitat.

– Ús de lones de protecció en els vehicles que transporten material pulverulent.

– Manteniment adequat de la maquinària a utilitzar en els treballs, i establiment de viari d’obra previ a l’inici de les obres, intentant evitar les zones sensibles.

A fi d’evitar la generació de molèsties a la població i a la fauna de l’entorn per sorolls procedents de la maquinària utilitzada en les obres, s’establixen les mesures preventives i protectores següents:

– Evitar sorolls intensos i prolongats.

– Correcte manteniment de vehicles i maquinària intervinent en les obres.

– Restricció d’horaris de treball, que es limitaran a l’horari diürn.

– Es cobriran les zones que puguen suposar un parany per a la fauna (rases, preferentment), durant els períodes de temps que les obres estiguen paralitzades.

– Es mantindran adequadament netes les obres de drenatge i de fàbrica davall de la carretera, amb l’objectiu que facen també les funcions de passos de fauna. Si és necessari, s’executaran els passos de fauna corresponents, en el cas que la separació entre estos passos o les obres de drenatge siga superior a una distància d’1 km longitudinalment, segons les prescripcions tècniques per a passos de fauna del ministeri competent en medi ambient.

A fi d’evitar l’afecció al sòl i les aigües subterrànies per abocaments accidentals, s’establixen una sèrie de mesures preventives i protectores:

– El parc de maquinària haurà de ser revisat i mantingut en les millors condicions possibles, i la seua zona d’aparcament estarà completament impermeabilitzada, mitjançant la instal·lació d’un geotèxtil impermeable i llast.

– Ús de maquinària en estat òptim de manteniment en soleres de material impermeable i elements de decantació en els espais destinats a les instal·lacions auxiliars, per a evitar contaminació en cas que hi haja abocaments accidentals.

– Ubicació de les instal·lacions auxiliars en zones amb poca fragilitat ambiental.

– Es minimitzarà el trànsit de la maquinària en la mesura que siga possible.

– S’evitarà l’abocament de substàncies contaminants al sòl. Per a fer-ho, es disposarà de ferramentes d’organització i vigilància, com ara el mateix Programa de vigilància ambiental, un sistema de gestió mediambiental que garantisca la correcta gestió de residus per part del contractista.

– En les obres només es realitzaran les operacions de manteniment diari imprescindible de maquinària o vehicles, i no es permetran operacions que impliquen risc de contaminació del sòl, com ara canvi d’oli o rentada de vehicles. Estes es realitzaran en tallers autoritzats o en instal·lacions apropiades.

Per a evitar l’aparició de fenòmens erosius en els nous talussos i els vessants, es preveu la revegetació dels nous talussos tant de desmunt com de terraplé, i l’enjardinament de les illetes centrals de les rotondes projectades.

Un altre dels impactes previstos, i que serà rellevant en l’execució d’este projecte, serà la generació de residus, per a la qual cosa s’establixen les mesures següents:

– Els residus inerts (restes de demolició i sobrants d’excavació) s’entregaran a gestor autoritzat, o seran aprofitats en zones d’obres de restauració, condicionament o farciment.

– Es comprovaran i es compliran les mesures que establisca el Programa de vigilància ambiental i un sistema de gestió mediambiental que garantisca la correcta gestió de residus de tota mena per part del contractista. Així com els mitjans per a fer-los efectius, com ara la instal·lació, almenys, d’un punt net degudament condicionat per a l’arreplega separativa i segura dels residus generats en l’obra, inclosos els perillosos, i la disposició dels mitjans necessaris per a la retirada adequada dels sòls contaminats.

– La finalització de les obres comportarà el compliment d’un pla de desmantellament per a aquelles instal·lacions que acompanyen l’obra, inclosa la retirada de totes les instal·lacions temporals, així com la neteja i retirada de productes de deixalla.

El document ambiental aportat compta amb un programa de vigilància ambiental (d’ara en avant PVA), que té com a objecte:

a) el seguiment de les afeccions sobre el medi, comprovant l’adequació que té a l’estudi d’impacte ambiental;

b) detectar afeccions no previstes i articular les mesures necessàries per a evitar-les o corregir-les;

c) controlar el desenrotllament i l’execució de les mesures protectores i correctores previstes.

El programa se centrarà en la vigilància, durant la fase de construcció, i el seguiment, durant la fase d’explotació del projecte. Entre els controls mínims a realitzar s’indiquen els següents:

– Control d’emissions de partícules.

– Control de les àrees de moviment de la maquinària que intervé en les obres.

– Control d’operacions sorolloses.

– Seguiment de les zones d’instal·lacions i el parc de maquinària.

– Control d’ubicació dels abocadors de terra.

– Control d’època d’eliminació de vegetació.

– Seguiment de les actuacions per a la protecció de la qualitat de les aigües durant l’execució dels treballs.

– Les accions incloses en el Programa de vigilància i seguiment ambiental s’hauran de documentar, mitjançant informes ordinaris (durant les obres cada 3 mesos) i extraordinaris (previ a l’acta de recepció de les obres) a l’efecte d’acreditar l’adopció i execució de les mesures preventives i correctores proposades i la comprovació de l’eficàcia que tenen. La documentació ha d’estar a la disposició de les autoritats competents.

Durant la fase d’explotació de la infraestructura, el PVA se centrarà principalment en el seguiment de les afeccions sobre els diversos factors i en la verificació del funcionament correcte de les mesures aplicades en la fase de construcció.

Conclusió

El projecte aborda el desdoblament i condicionament de la traça existent amb l’objectiu d’aconseguir un traçat més eficient i segur. Considerant les característiques de l’entorn, la magnitud dels impactes previsibles i les mesures preventives i correctores plantejades pel promotor i les que se citen en este informe d’impacte ambiental, en relació amb els criteris de l’annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’annex II, grup 7, epígraf i, del Reial decret 445/2023.

L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, inclosos els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que el projecte avaluat, sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això sempre que s’ajuste a la documentació obrant en l’expedient, a les previsions del projecte i del document ambiental, les indicacions dels informes recaptats i els termes d’este informe, en particular:

1. Es complirà el que s’indica en el projecte bàsic, el qual preveu l’adaptació d’algunes de les obres de drenatge com a passos de fauna, a més dels passos a través de les estructures o els llits davall de la carretera, amb l’objectiu de minimitzar l’efecte barrera causat per la infraestructura lineal de transport sobre la fauna.

Així mateix, en el tancat de la carretera, es prevoran escapaments de fauna en l’entorn de les obres de drenatge que s’adeqüen com a passos de fauna per a afavorir el trànsit entre les dos parts de la carretera.

2. Si mitjançant inspecció visual s’observen quantitats ostensibles de pols acumulada en la vegetació existent en el perímetre de l’actuació, es netejarà la superfície foliar d’esta mitjançant regs periòdics i amb el control i vistiplau del responsable definit a este efecte.

3. En cas que hi haja abocament o vessament accidental d’hidrocarburs, olis o altres substàncies contaminants, s’aplicarà material absorbent per a contenció de fugues o abocaments, s’arreplegarà i es depositarà en el bidó corresponent a terres contaminades. S’entregarà a gestor autoritzat.

4. En cap cas s’abocaran aigües residuals dels servicis sanitaris de l’obra en llits naturals, ni es produiran infiltracions directes sobre el terreny.

5. Queden totalment prohibits els abocaments de fluids, enderrocs i materials d’obra als barrancs existents en l’àmbit d’estudi.

6. Es limitarà la velocitat màxima dels vehicles i la maquinària dins de l’àmbit de les obres, especialment en les proximitats de vivendes i els encreuaments amb vies actuals.

7. Si durant l’execució de les obres es produïxen troballes, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des que es publique, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2013, de 9 de desembre.

  

València, 19 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació AmbientalD